b'\n_START_ARTICLE_\nIosif Pop\n_START_SECTION_\nStudii\n_START_PARAGRAPH_\nIlie Pop s-a n\xc4\x83scut \xc3\xaen data de 19 februarie 1966 \xc3\xaen satul Vi\xc8\x99eu de Jos, pe atunci parte a regiunii Maramure\xc8\x99. A urmat \xc8\x99coala primar\xc4\x83 \xc8\x99i gimnazial\xc4\x83 \xc3\xaen satul s\xc4\x83u natal. Apoi a urmat Liceul \xe2\x80\x9eGheorghe \xc8\x98incai\xe2\x80\x9d din Baia Mare, pe care l-a absolvit \xc3\xaen anul 1984. A intrat \xc3\xaen acela\xc8\x99i an la Facultatea de Ingineri \xc8\x99i a \xc3\xaenceput imediat serviciul militar pentru nou\xc4\x83 luni. Mai t\xc3\xa2rziu, lipsa \xc3\xaenclina\xc8\x9biei \xc3\xaen acest domeniu l-a f\xc4\x83cut s\xc4\x83 renun\xc8\x9be la studiile de inginerie. _NEWLINE_Contactul cu c\xc3\xa2\xc8\x9biva oameni ai Bisericii i-a determinat atunci orientarea spre studii la Sibiu, unde se g\xc4\x83sea una din cele dou\xc4\x83 Facult\xc4\x83\xc8\x9bi de Teologie existente pe atunci \xc3\xaen Rom\xc3\xa2nia, cealalt\xc4\x83 fiind la Bucure\xc8\x99ti. Dup\xc4\x83 un an de preg\xc4\x83tire intens\xc4\x83 \xc3\xaen anul 1989, a fost acceptat \xc8\x99i a \xc3\xaenceput \xc3\xaen toamn\xc4\x83 s\xc4\x83 urmeze studiile. A ob\xc8\x9binut diploma Facult\xc4\x83\xc8\x9bii de Teologie "Andrei \xc8\x98aguna" din Sibiu \xc3\xaen anul 1993._NEWLINE_A fost hirotonit ca diacon la 19 octombrie 1993 \xc8\x99i ca preot celib pe seama Facult\xc4\x83\xc8\x9bii de Teoligie din Alba Iulia  la 26 octombrie 1993 de c\xc4\x83tre episcopul Andrei Andreicu\xc8\x9b._NEWLINE_Acesta (Mitropolitul Iosif) a fost duhovnic \xc8\x99i preparator (catedra de Moral\xc4\x83) \xc3\xaen cadrul Facult\xc4\x83\xc8\x9bii de Teologie din Ora\xc8\x99ul Re\xc3\xaentregirii. \xc3\x8en acela\xc8\x99i timp \xc3\xaendeplinea func\xc8\x9bia de profesor de Istorie Bisericeasc\xc4\x83 \xc8\x99i Patrologie._NEWLINE_\xc3\x8en 17 aprilie 1994 a depus jur\xc4\x83m\xc3\xa2ntul monahal la m\xc4\x83n\xc4\x83stirea Catedralei \xc3\x8encoron\xc4\x83rii din Alba Iulia \xc8\x99i a primit atunci numele de Iosif, sub patronajul sf\xc3\xa2ntului Iosif din Arimateea._NEWLINE_Pentru trebuin\xc8\x9ba \xc8\x99colilor teologice ale Episcopiei de Alba Iulia, ieromonahul Iosif a venit \xc3\xaen Fran\xc8\x9ba cu binecuv\xc3\xa2ntarea episcopului Andrei \xc3\xaen cursul verii anului 1994 pentru a preg\xc4\x83ti o tez\xc4\x83 de doctorat la Institutul de Teologie Saint-Serge din Paris (1994-1998). Subiectul tezei sale este "Misterul persoanei umane la Sf\xc3\xa2ntul Simeon Noul Teolog", tez\xc4\x83 \xc3\xaencheiat\xc4\x83 sub coordonarea P\xc4\x83rintelui Boris Bobrinskoy \xc8\x99i a profesorului Olivier Cl\xc3\xa9ment. P\xc4\x83rintele Iosif a pl\xc4\x83nuit s\xc4\x83 sus\xc8\x9bin\xc4\x83 teza la sf\xc3\xa2r\xc8\x99itul anului 1998. De la venirea sa \xc3\xaen Fran\xc8\x9ba, p\xc4\x83rintele Iosif a asigurat serviciul liturgic \xc8\x99i duhovnicesc la M\xc4\x83n\xc4\x83stirea "Notre-Dame-de-Toute-Protection" de la Bussy-en-Othe, \xc3\xaen Yvonne.\n_START_SECTION_\nArhiepiscop \xc8\x99i mitropolit\n_START_PARAGRAPH_\nLa propunerea preo\xc8\x9bilor \xc8\x99i credincio\xc8\x99ilor Arhiepiscopiei Ortodoxe Rom\xc3\xa2ne de la Paris, ieromonahul Iosif a acceptat s\xc4\x83 \xc3\xae\xc8\x99i prezinte candidatura la alegerile episcopale din noiembrie 1997. Concep\xc8\x9bia sa despre preo\xc8\x9bie \xc8\x99i despre episcopat se bazeaz\xc4\x83 pe concep\xc8\x9bia vie\xc8\x9bii cre\xc8\x99tine ca d\xc4\x83ruire de sine pentru Dumnezeu \xc8\x99i pentru oameni prin dragoste pentru Hristos._NEWLINE_\xc3\x8en ziua de s\xc3\xa2mb\xc4\x83t\xc4\x83, 29 noiembrie 1997 (s\xc4\x83rb\xc4\x83toarea Sf. Saturnin de Toulouse (sec. III)), \xc3\xaen ajunul s\xc4\x83rb\xc4\x83torii sf\xc3\xa2ntului Andrei, s-a \xc3\xaentrunit Adunarea Electoral\xc4\x83 a Arhiepiscopiei Ortodoxe Rom\xc3\xa2ne pentru Europa Occidental\xc4\x83 \xc8\x99i Meridional\xc4\x83, constituit\xc4\x83 legal din 93 de membri-delega\xc8\x9bi ai parohiilor ortodoxe rom\xc3\xa2ne\xc8\x99ti din Anglia, \xc8\x9a\xc4\x83rile de Jos, Belgia, Fran\xc8\x9ba, Elve\xc8\x9bia, Italia \xc8\x99i Spania. Au fost propu\xc8\x99i pentru postul de arhiepiscop trei candida\xc8\x9bi: Ierom. Dimitrie Irimia, doctorand la Institutul Ortodox Saint S\xc3\xa8rge, Ierom. Iosif Pop, doctorand al aceluia\xc8\x99i Institut, \xc8\x99i arhimandritul dr. Juvenalie Iona\xc8\x99cu, preot paroh al parohiei rom\xc3\xa2ne din Roma. Prin vot secret Iosif Pop a fost ales arhiepiscop. Alegerea a avut loc la Paris, \xc3\xaen cripta Catedralei St. Sulpice, ucenicul sf\xc3\xa2ntului Martin. _NEWLINE_Alegerea a fost ratificat\xc4\x83 pe 11 decembrie 1997 de c\xc4\x83tre Sf\xc3\xa2ntul Sinod al Bisericii Ortodoxe Rom\xc3\xa2ne, care l-a ridicat de asemenea pe P\xc4\x83rintele Iosif la rangul de arhimandrit. Data consacr\xc4\x83rii episcopale \xc8\x99i a \xc3\xaensc\xc4\x83unarii noului arhiepiscop a fost fixat\xc4\x83 pe 15 martie 1998, duminica. Ceremonia a avut loc la Paris, sediul Arhiepiscopului Ortodox Rom\xc3\xa2n pentru Europa Occidental\xc4\x83 \xc8\x99i Meridional\xc4\x83, \xc3\xaen Catedrala ortodox\xc4\x83 greac\xc4\x83 Sf\xc3\xa2ntul \xc8\x98tefan (Saint Etienne), de pe 7, rue Georges-Bizet, 75016. _NEWLINE_Ceremonia de hirotonire a fost celebrat\xc4\x83 de c\xc4\x83tre un sobor de 12 ierarhi \xc3\xaen frunte cu mitropolitul grec Jeremia, Pre\xc8\x99edinte al Adun\xc4\x83rii Episcopilor Ortodoc\xc8\x99i din Fran\xc8\x9ba (AEOF), \xc3\xaempreun\xc4\x83 cu srhiepiscopul rus Serge Konovalov de Eukarpia, Rectorul Institutului Saint S\xc3\xa8rge din Paris \xc8\x99i cu mitropolitul Serafim Joant\xc4\x83, arhiepiscop de Berlin \xc8\x99i mitropolit pentru Germania \xc8\x99i Europa Central\xc4\x83, \xc8\x99i cu al\xc8\x9bi nou\xc4\x83 episcopi, \xc3\xaenconjura\xc8\x9bi de zeci de preo\xc8\x9bi \xc8\x99i diaconi veni\xc8\x9bi din toat\xc4\x83 lumea, \xc3\xaen prezen\xc8\x9ba reprezentan\xc8\x9bilor altor culte religioase, precum \xc8\x99i a mii de credincio\xc8\x99i._NEWLINE_\xc3\x8entre ierarhii consacratori s-au num\xc4\x83rat \xc8\x99i episcopul Nathaniel Popp de Detroit, arhiepiscopul emerit Adrian Hri\xc8\x9bcu al Arhiepiscopiei Ortodoxe Rom\xc3\xa2ne din Europa Occidental\xc4\x83, episcopul Gurie de Korsuna, episcop-vicar al Patriarhiei Moscovei; episcopii Pavel de Tracia \xc8\x99i Mihail de Claudiopolis, episcopi vicari ai arhiepiscopului Serghie; episcopul Luca, al s\xc3\xa2rbilor din Fran\xc8\x9ba; Andrei Andreicu\xc8\x9b, pe atunci episcop de Alba Iulia; Iustinian Chira, episcop de Maramure\xc8\x99; Teodosie Petrescu \xc8\x99i Teofan Savu, pe atunci episcopi vicari patriarhali. La ceremonia hirotonirii \xc8\x99i instal\xc4\x83rii arhiepiscopului Iosif au participat \xc8\x99i Regele Mihai \xc8\x99i Regina Ana, precum \xc8\x99i ambasadorul Rom\xc3\xa2niei \xc3\xaen Fran\xc8\x9ba, Dumitru Ceau\xc8\x99u._NEWLINE_Arhiepiscopia Ortodox\xc4\x83 Rom\xc3\xa2n\xc4\x83 pentru Europa Occidental\xc4\x83 cu sediul la Paris a fost ridicat\xc4\x83, prin Hot\xc4\x83r\xc3\xa2rea Sf. Sinod al Bisericii Ortodoxe Rom\xc3\xa2ne din 5 iulie 2001, la rangul de mitropolie, cu titulatura de "Mitropolia Ortodox\xc4\x83  Rom\xc3\xa2n\xc4\x83 pentru Europa Occidental\xc4\x83 \xc8\x99i Meridional\xc4\x83", arhiepiscopul Iosif Pop devenind cu aceast\xc4\x83 ocazie mitropolit. A fost \xc3\xaensc\xc4\x83unat ca Mitropolit al Europei Occidentale \xc8\x99i Meridionale la 21 octombrie 2001. _NEWLINE_Mitropolia Ortodox\xc4\x83 Rom\xc3\xa2n\xc4\x83 pentru Europa Occidental\xc4\x83 \xc8\x99i Meridional\xc4\x83 (cu sediul la Paris) are \xc3\xaen jurisdic\xc8\x9bie parohiile ortodoxe rom\xc3\xa2ne din Fran\xc8\x9ba, Belgia, Olanda, Elve\xc8\x9bia, Spania, Portugalia, Italia, Anglia \xc8\x99i Irlanda. La alegerea sa \xc3\xaen aceast\xc4\x83 demnitate, existau numai 47 parohii \xc3\xaen jurisdic\xc8\x9bia acestei Arhiepiscopii (Anglia 2, Belgia 2, Elve\xc8\x9bia 7, Fran\xc8\x9ba 15, Irlanda 1, Italia 16, Olanda 1, Portugalia 1, Spania 1)._NEWLINE_\xc3\x8en prezent Mitropolia Ortodox\xc4\x83 Rom\xc3\xa2n\xc4\x83 pentru Europa Occidental\xc4\x83 \xc8\x99i Meridional\xc4\x83 are 126 de parohii (Anglia 3, Belgia 3, Elve\xc8\x9bia 10, Fran\xc8\x9ba 31, Irlanda 3, Italia 50, Olanda 2, Portugalia 2, Spania 22). _NEWLINE_\xc3\x8en perioada 5 iulie 2001-9 martie 2002, Sf. Sinod al Bisericii Ortodoxe Rom\xc3\xa2ne l-a delegat pe arhiepiscopul Iosif al Arhiepiscopiei Ortodoxe Rom\xc3\xa2ne pentru Europa Occidental\xc4\x83 \xc8\x99i Meridional\xc4\x83 s\xc4\x83 preia mandatul de Arhiepiscop Loc\xc8\x9biitor al Arhiepiscopiei Ortodoxe Rom\xc3\xa2ne \xc3\xaen America \xc8\x99i Canada._NEWLINE_Mitropolitul Iosif al Mitropoliei Ortodoxe Rom\xc3\xa2ne pentru Europa Central\xc4\x83 \xc8\x99i Meridional\xc4\x83 a participat \xc3\xaen octombrie 2004 ca delegat al Sf. Sinod al Bisericii Ortodoxe Rom\xc3\xa2ne, al\xc4\x83turi de PS Episcop-Vicar Patriarhal Vincen\xc8\x9biu Ploie\xc8\x99teanul \xc8\x99i de PC Arhimandrit Ieronim Cre\xc8\x9bu, Superiorul A\xc8\x99ez\xc4\x83mintelor Rom\xc3\xa2ne\xc8\x99ti din \xc8\x9aara Sf\xc3\xa2nt\xc4\x83, la ceremonia de \xc3\xaentronizare a PF Theodoros al II-lea, noul Pap\xc4\x83 \xc8\x99i Patriarh al Scaunului Apostolic al Alexandriei \xc8\x99i a Toat\xc4\x83 Africa. De asemenea, mitropolitul Iosif a fost delegat, al\xc4\x83turi de episcopul vicar Siluan Marsilianul, s\xc4\x83 participe la funeraliile papei Ioan Paul al II-lea (7 aprilie 2005) \xc8\x99i la ceremonia solemn\xc4\x83 al \xc3\xaenceputului pontificatului papei Benedict al XVI-lea, la 24 aprilie 2005._NEWLINE_Din anul 2002 a fost numit de c\xc4\x83tre Sf\xc3\xa2ntul Sinod Director al Reprezentan\xc8\x9bei Bisericii Ortodoxe Rom\xc3\xa2ne pe l\xc3\xa2ng\xc4\x83 Institu\xc8\x9biile Europene (Bruxelles). A fost decorat \xc3\xaen februarie 2004 cu Ordinul Meritul Cultural \xc3\xaen grad de Comandor, Categoria G - \xe2\x80\x9eCultele\xe2\x80\x9d, \xe2\x80\x9e\xc3\xaen semn de apreciere deosebit\xc4\x83 pentru activitatea sus\xc8\x9binut\xc4\x83 \xc3\xaen domeniul cultelor, pentru spiritul ecumenic \xc8\x99i civic dovedit \xc8\x99i pentru contribu\xc8\x9bia avut\xc4\x83 la \xc3\xaent\xc4\x83rirea leg\xc4\x83turilor interconfesionale, de bun\xc4\x83 \xc8\x99i pa\xc8\x99nic\xc4\x83 convie\xc8\x9buire \xc3\xaentre to\xc8\x9bi oamenii\xe2\x80\x9d._NEWLINE_\xc3\x8en perioada 15-23 septembrie 2014 a condus delega\xc8\x9bia Bisericii Ortodoxe Rom\xc3\xa2ne la cea de-a treisprezecea sesiune plenar\xc4\x83 a Comisiei Mixte de Dialog Teologic Catolic-Ortodox, desf\xc4\x83\xc8\x99urat\xc4\x83 la Amman, \xc3\xaen Iordania.'